16 studerende modtog torsdag et eksamensbevis, som de har knoklet for i et år. Et eksamensbevis, der kan blive deres adgangsbillet til pædagoguddannelsen.

Pakistan, Somalia og Thailand. Det vrimlede med nationaliteter til dimissionen på UCN Nordjylland i Aalborg torsdag. Klassen, der dimitterede, består udelukkende af mennesker med en anden etnisk herkomst end dansk. På kurset arbejder de studerende med det danske sprog, og de lærer faglige begreber, der skal klargøre dem til livet som pædagog. De 16 flygtninge og indvandrere har det seneste år knoklet for at modtage deres eksamensbevis, der kan blive deres adgangsbillet til pædagoguddannelsen. - Det, der skal til for at gennemføre den her uddannelse, er først og fremmest motivation og vilje, siger Said Bisle, der netop har modtaget sit eksamensbevis. I år har denne uddannelsesmulighed for flygtninge og indvandrere 20 års jubilæum. I denne klasse er der 16 studerende fordelt på 12 forskellige nationaliteter. De kunne alle i dag modtage deres eksamensbevis og komme et skridt tættere på drømmen om at blive pædagog. - Vi vil selvfølgelig gerne have at de studerende er dedikerede til det at skulle ud og være pædagog. Det skal ikke være tilfældigt at man er endt her fordi et jobcenter eller en sprogskole sagde at man skulle. Hvis man har motivation, så er man selvfølgelig også bedre i stand til at indgå på vores kursus, siger lektor Jørgens Andersen, der koordinere den et-årige uddannelse. Omkring halvdelen af de studerende forventes at starte på pædagoguddannelsen til efteråret.